## Odluka Ustavnog suda Republike Hrvatske broj:U-II-901/2006 od 22. studenoga 2006.

### NN 2/2007 (4.1.2007.), Odluka Ustavnog suda Republike Hrvatske broj:U-II-901/2006 od 22. studenoga 2006.

# USTAVNI SUD REPUBLIKE HRVATSKE

**170**

Ustavni sud Republike Hrvatske, u sastavu Petar Klarić, predsjednik, te suci
Marijan Hranjski, Mario Kos, Ivan Matija, Ivan Mrkonjić, Jasna Omejec, Željko
Potočnjak, Agata Račan, Emilija Rajić, Smiljko Sokol, Nevenka Šernhorst, Vice
Vukojević i Milan Vuković, odlučujući o prijedlogu za pokretanje postupka za
ocjenu suglasnosti drugog propisa s Ustavom i zakonom, na sjednici održanoj 22.
studenoga 2006. godine, donio je

## ODLUKU

I. Pokreće se postupak za ocjenu suglasnosti s Ustavom članka 2. Odluke o
utvrđivanju cijene rada i materijala zubotehničara za izradu stomatološko-protetskih
pomagala, ortodontskih uređaja, udlaga, resekcijskih proteza, epiteza i
opturatora za osigurane osobe Hrvatskog zavoda za zdravstveno osiguranje za
2006. godinu (»Narodne novine«, broj 26/06.) te se ukida dio koji glasi: »,a
primjenjuje se od 1. siječnja 2006. godine«.
II. Ova odluka objavit će se u »Narodnim novinama«.

```
Obrazloženje
```

1. Petar Marija Radelj iz Zagreba podnio je prijedlog za pokretanje postupka za
ocjenu suglasnosti s Ustavom članka 2. Odluke o utvrđivanju cijene rada i
materijala zubotehničara za izradu stoma­tološko-protetskih pomagala,
ortodontskih uređaja, udlaga, resekcijskih proteza, epiteza i opturatora za
osigurane osobe Hrvatskog zavoda za zdravstveno osiguranje za 2006. godinu, koju
je donijelo Upravno vijeće Hrvatskog zavoda za zdravstveno osiguranje na 27.
sjednici održanoj 23. veljače 2006. godine, a koja je objavljena u »Narodnim
novinama«, broj 26 od 8. ožujka 2006. godine.
Ističe, kako je odredbom članka 2. navedene Odluke propisano da ta Odluka stupa
na snagu danom objave u »Narodnim novinama«, a da se primjenjuje od 1. siječnja
2006. godine.
Iz navedenog proizlazi, navodi dalje predlagatelj, da je Odluka stupila na snagu
8. ožujka 2006. godine, te da se u cijelosti primjenjuje od 1. siječnja 2006.
godine.
Takva odredba o njenoj primjeni na razdoblje od 67 dana prije njezina stupanja
na snagu daje joj nedopušteni povratni učinak, suprotan odredbama članaka 3. i
89. stavaka 2. i 4. Ustava Republike Hrvatske.
Stoga predlaže pokretanje postupka i ukidanje osporenog dijela članka 2. Odluke
koji glasi: », a primjenjuje se od 1. siječnja 2006. godine«.

*Prijedlog je osnovan.*
2. Mjerodavne odredbe Ustava Republike Hrvatske za ocjenu ustavnosti osporenog
dijela odredbe članka 2. Odluke jesu:

*Članak 3.*

*Sloboda (...) vladavina prava (...) najviše su vrednote ustavnog poretka
Republike Hrvatske i temelj za tumačenje Ustava.*

*Članak 89. stavci 2. i 4.*

*Propisi tijela koja imaju javne ovlasti prije stupanja na snagu moraju biti
objavljeni na dostupan način u skladu sa zakonom.
Zakon i drugi propisi državnih tijela i tijela koja imaju javne ovlasti ne mogu
imati povratno djelovanje.*3. Ustavni sud je utvrdio da je u konkretnom slučaju riječ o pravno istovjetnom
pitanju kao u odluci, broj: U-II-1977/2005 od 29. lipnja 2005. godine (»Narodne
novine«, broj 82 od 6. srpnja 2005. godine). Razlozi zbog kojih je Sud utvrdio
nesuglasnost dijela odredbe, koja je bila predmet ocjene suglasnosti s Ustavom i
zakonom u navedenom predmetu, postoje i u konkretnom slučaju. Stoga Ustavni sud
upućuje na prihvaćeno pravno stajalište o istom pravnom pitanju izraženo u
odluci, broj: U-II-1977/2005 od 29. lip­nja 2005. godine.
4. Na temelju članka 55. stavaka 1. i 2. Ustavnog zakona o Ustav­nom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst), odlučeno je kao u izreci (točka I.).
Objava ove odluke (točka II. izreke) temelji se na članku 29. Ustavnog zakona o
Ustav­nom sudu Republike Hrvatske.

Broj: U-II-901/2006
Zagreb, 22. studenoga 2006.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 2/2007-170
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)